text: Fyri fyrstu ferð hava Føroyar vunnið eitt heiðursmerki í HM í gongulagskapping fyri íslendsk ross. Hetta hendi leygardagin, tá Rakel Brattalíð Tindskarð gjørdist silvurvinnari i tøltkappingini, T1, fyri ung.
text: #000002
text: Hetta var fyrstu ferð, at 19 ára gamla Rakel Brattalíð Tindskarð luttók í HM í gonguløgum. Unga reiðkvinnan hevur vant miðvíst fram ímóti kappingini – og hetta vísti seg sanniliga at geva úrslit! Í innleiðandi kappingini, T1, fyri ung endaðu Rakel og hesturin, Sílas vom Forstwald, á triðja plássi við miðalkarakterinum 7,00 og tryggjaðu sær pláss í A-finaluni.
text: #000004
text: Spenningurin í føroyska hópinum var øðiligur, tá Rakel var á breytini til A-finaluna í tøltkappingini, T1, fyri ung. Fyrst riðu tey spakuligt tølt, og tá løgdu Rakel og Sílas seg beinanvegin á annað plássið. Síðani vóru ferðøkingar á skránni, tá megnaðu tey at varðveita 2. plássið – hesa ferð saman við einum øðrum pari, sum hevði júst sama miðaltal. Síðani var bert skjóta tøltið eftir, og tað gekst Rakel og Sílas so væl, at tey varðveittu 2. plássið og endaðu við flotta miðaltalinum 7,06. Ísland gjørdist nr. 1 við 7,22 og Norra nr. 3 við 6,83.
text: #000005
text: Umframt at enda í A-finaluni í T1, eyndaðist tað eisini Rakel at ríða seg í eina B-finalu í fjórðgongdskappingini, V1, fyri ung við miðaltalinum 6,23 í innleiðandi. Hetta gav eitt B-finalupláss, sum Rakel tó valdi at taka seg úr fyri at satsa alt uppá T1 kappingina – og hetta vísti seg sanniliga at vera ein góð avgerð. Tað verður sera spennandi at fylgja hesum unga, gávuríka talentinum og síggja, hvussu fer at gangast í framtíðini.
text: #000006
text: Knút Lützen og hesturin, Kári frá Ásbrú, vóru eisini við í føroyska hópinum, sum fóru longu leiðina til Hollands í summar. Knút, sum vann NM í gæðingakeppni í 2022 og annars hevur vunnið stórt sæð alt, ið vinnast kann her heima, reið sannførandi í innleiðandi kappingini í T1. Teimum 9.000 áskoðarunum dámdu eisini tað, sum Knút og Kári vístu, so væl, at teir spontant klappaðu hart og nógv, beint tá Knút nikkaði til dómararnar sum tekn til, at hann var liðugur við programmið. Hesin brádligi rómurin bleiv ov nógv fyri Kára, sum kann vera heldur sensitivur. Hann gjørdist kløkkur og kom til at traðka á framskógvin, soleiðis at bæði skógvur, vekt og fylla flugu í ymsar ættir – og við teimum eisini vónin um møguliga at koma í eina B-finalu. Tí hóast programmið var gjøgnumført til endan, so siga reglurnar, at missir hesturin skógv á breytini, so er disk. Sera harmiligt, men soleiðis eru treytirnar nú einaferð.
text: #000008
text: Í føroyska hópinum, sum fór longu leiðina til Hollands til HM í ár, vóru eisini hesi pørini:
text: #000009